CELEX: 32015D0749
Language: el
Date: 2015-05-07 00:00:00
Title: Εκτελεστική απόφαση (ΕΕ) 2015/749 της Επιτροπής, της 7ης Μαΐου 2015, για την κατάργηση της απόφασης 2007/410/ΕΚ σχετικά με μέτρα για την πρόληψη της εισαγωγής και της εξάπλωσης στην Κοινότητα του ιοειδούς οργανισμού που προκαλεί ατράκτωση των κονδύλων των γεωμήλων [κοινοποιηθείσα υπό τον αριθμό C(2015) 3023]

12.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 119/25
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/749 ΤΗΣ ΕΠΙΤΡΟΠΉΣ
   της 7ης Μαΐου 2015
   για την κατάργηση της απόφασης 2007/410/ΕΚ σχετικά με μέτρα για την πρόληψη της εισαγωγής και της εξάπλωσης στην Κοινότητα του ιοειδούς οργανισμού που προκαλεί ατράκτωση των κονδύλων των γεωμήλων
   
      
         [κοινοποιηθείσα υπό τον αριθμό C(2015) 3023]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος,
   Εκτιμώντας τα ακόλουθα:
   
               (1)
            
            
               Παρά τα μέτρα που προβλέπονταν στην απόφαση 2007/410/ΕΚ της Επιτροπής (2), ο ιοειδής οργανισμός που προκαλεί ατράκτωση των κονδύλων των γεωμήλων έχει πλέον εξαπλωθεί στην Ένωση στα φυτά που καλύπτονται από την εν λόγω απόφαση, εφεξής «τα συγκεκριμένα φυτά», όπως προκύπτει από τις επίσημες έρευνες που διενεργήθηκαν από τα κράτη μέλη σύμφωνα με την εν λόγω απόφαση.
            
         
               (2)
            
            
               Ωστόσο, από την εφαρμογή της απόφασης 2007/410/ΕΚ, δεν παρατηρήθηκαν συμπτώματα παρουσίας του ιοειδούς οργανισμού που προκαλεί ατράκτωση των κονδύλων των γεωμήλων στα συγκεκριμένα φυτά και, σύμφωνα με τη γνώμη της Ευρωπαϊκής Αρχής για την Ασφάλεια των Τροφίμων (3), ο αντίκτυπος των ιοειδών του γένους Pospiviroid στα εν λόγω φυτά αναμένεται να είναι ελάχιστος. Επιπλέον, η εμφάνιση του εν λόγω οργανισμού στα συγκεκριμένα φυτά δεν έχει προκαλέσει την εξάπλωση στην Ένωση σε φυτά εκτός από τα εν λόγω φυτά.
            
         
               (3)
            
            
               Επομένως, συνάγεται το συμπέρασμα ότι τα μέτρα που προβλέπονται από την απόφαση 2007/410/ΕΚ δεν είναι επαρκή ώστε να αποφευχθεί η εξάπλωση του ιοειδούς οργανισμού που προκαλεί ατράκτωση των κονδύλων των γεωμήλων εντός της Ένωσης στα συγκεκριμένα φυτά και ότι δεν υπάρχει κανένας φυτοϋγειονομικός κίνδυνος που να δικαιολογεί τα εν λόγω μέτρα.
            
         
               (4)
            
            
               Συνεπώς, η απόφαση 2007/410/ΕΚ θα πρέπει να καταργηθεί.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2007/410/ΕΚ καταργείται.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 7 Μαΐου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  Απόφαση 2007/410/ΕΚ της Επιτροπής, της 12ης Ιουνίου 2007, σχετικά με μέτρα για την πρόληψη της εισαγωγής και της εξάπλωσης στην Κοινότητα του ιοειδούς οργανισμού που προκαλεί ατράκτωση των κονδύλων των γεωμήλων (ΕΕ L 155 της 15.6.2007, σ. 71).
   
      (3)  Επιστημονική γνώμη της EFSA σχετικά με την εκτίμηση της επικινδυνότητας των σολανωδών ιοειδών του γένους Pospiviroid για το έδαφος της ΕΕ και προσδιορισμός και αξιολόγηση των επιλογών διαχείρισης κινδύνων 1, EFSA Journal 2011·9(8):2330.